CELEX: 62009TN0467
Language: mt
Date: 2009-11-19 00:00:00
Title: Kawża T-467/09: Rikors ippreżentat fid- 19 ta’ Novembru 2009 — Stelzer vs Il-Kummissjoni

30.1.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 24/60
            
         Rikors ippreżentat fid-19 ta’ Novembru 2009 — Stelzer vs Il-Kummissjoni
   (Kawża T-467/09)
   2010/C 24/107
   Lingwa tal-kawża: Il-Ġermaniż
   
      Partijiet
   
   
      Rikorrent: Dierk Stelzer (Berlin, il-Ġermanja) (rappreżentant: F. Weiland, avukat)
   
      Konvenuta: Il-Kummissjoni tal-Komunitajiet Ewropej
   
      Talbiet tar-rikorrent
   
   
               —
            
            
               tannulla d-deċiżjonijiet ta’ ċaħda tad-Direttorat Ġenerali tal-Ambjent tal-Kummissjoni tas-6 ta’ Awwissu 2009 u tas-Segretarjat Ġenerali tal-Kummissjoni tad-29 ta’ Ottubru 2009 (li għandha tiġi kkunsidrata bħala tad-29 ta’ Settembru 2009);
            
         
               —
            
            
               tikkundanna lill-konvenuta tbati l-ispejjeż tar-rikorrent.
            
         
      Motivi u argumenti prinċipali
   
   Ir-rikorrent jikkontesta b’mod partikolari d-deċiżjoni tal-Kummissjoni tad-29 ta’ Ottubru 2009, li permezz tagħha ġiet miċħuda parzjalment it-talba ta’ konferma tiegħu dwar l-aċċess għall-istudju ta’ kompatibbiltà sabiex id-dritt nazzjonali jiġi adattat għad-Direttiva 2003/35/KE (1).
   Insostenn tar-rikors tiegħu, ir-rikorrent isostni li m’hemmx lok għall-motivi msemmija mill-konvenuta sabiex tirrifjuta l-aċċess għad-dokumenti mitluba, jiġifieri l-ħarsien tal-iskop tal-ispezzjonijiet (it-tielet inċiż tal-Artikolu 4(2) tar-Regolament Nru 1049/2001 (2)) u l-ħarsien tal-proċess tat-teħid ta’ deċiżjonijiet (Artikolu 4(3) tar-Regolament Nru 1049/2001). Huwa jsostni wkoll li, skont l-Artikolu 4(6) tar-Regolament Nru 1049/2001, ġie rrifjutat b’mod żbaljat l-aċċess għad-dokument mitlub. Barra minn hekk, hemm interess pubbliku sabiex jiġi żvelat l-istudju li sar. Fl-aħħar nett, ir-rikorrent jallega ksur tal-obbligu ta’ motivazzjoni min-naħa tal-konvenuta.
   
      (1)  Direttiva (KE) 2003/35/KE tal-Parlament Ewropew u tal-Kunsill, tas-26 ta’ Mejju 2003, li tipprovdi għall-parteċipazzjoni pubblika rigward it-tfassil ta’ ċerti pjani u programmi li għandhom x’jaqsmu mal-ambjent u li temenda d-Direttivi tal-Kunsill 85/337/KEE u 96/61/KE rigward il-parteċipazzjoni pubblika u l-aċċess għall-ġustizzja (ĠU Edizzjoni Speċjali bil-Malti, Kapitolu 15, Vol. 7, p. 466)
   
      (2)  Regolament (KE) Nru 1049/2001 tal-Parlament Ewropew u tal-Kunsill, tat-30 ta’ Mejju 2001, dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU Edizzjoni Speċjali bil-Malti, Kapitolu 1, Vol. 3, p. 331)